钦定古今图书集成/明伦汇编/官常典/第115卷 > 元
## 钦定古今图书集成/明伦汇编/官常典/第115卷 > 元

### 太宗五年夏六月诏以孔子五十一世孙元措袭封衍圣公

按：《元史太宗本纪》云云。

按《兖州府志》：“五年，复以故衍圣公元措袭封奉祀。元
措归自汴京，摄公之全以爵让元措，元措亦以邑让
之全。东平行台严实因两从之故，以元措为公，以之
全为曲阜令。其后元措无子，以侄孙浈为嗣。浈亦无
子，端操之后遂绝，而之全嗣封。”

太宗　年，权授五十二代孙孔之全为衍圣公
按《元史太宗本纪》不载　按《阙里志》：“五十二代孙之
全，元用子也。元壬子年二月，宣差东平路行军万户
总管管民长官依奉牙鲁花赤众断事官言语，权授
袭封衍圣公，降到印信，兼曲阜令。”

太宗九年。蠲免孔氏差徭按《元史太宗本纪》。不载　按《阙里志》。太宗九年。诏孔
氏奉上丝绵颜色税石军役。大小差徭。并行蠲免。

### 世祖中统二年九月命设三氏学教授

按《元史世祖本纪》，中统二年秋九月戊辰，大司农姚
枢请以儒人杨庸教孔、颜、孟三氏子孙。东平府详议
官王镛兼充礼乐提举。诏以庸为教授，以镛特兼太
常少卿。按《姚枢传》：世祖即位，枢改大司农。枢奏曰：
“在太宗世，诏孔子五十一代孙元措仍袭封衍圣公，
卒，其子与族人争求袭爵，讼之潜藩。帝时曰：‘第往力
学，俟有成德达材，我则官之’。”又曲阜有太常雅乐，宪
宗命东平守臣辇其歌工舞郎与乐色俎豆，至日月
山，帝亲临观，饬东平守臣“员阙充补，无辍肄习。且陛
下闵圣贤之后，《诗》《书》不通，与凡庶等，既命洛士杨庸
选孔、颜、孟三族诸孙俊秀者教之，乞真授庸教官，以
成国家育材待聘、风动四方之美。王镛炼习故实，宜
令提举礼乐，使不致崩坏。”皆从之。

### 至元十三年夏六月己巳以孔子五十三世孙曲阜县尹孔治兼权主祀事

按：《元史世祖本纪》云云。

至元十九年。以衍圣公孔洙提举浙东道学校事
按《元史世祖本纪》。“至元十九年冬十一月。江南袭封
衍圣公孔洙入觐。以为国子祭酒。兼提举浙东道学
校。就给俸禄与护持林庙。”

### 成宗元贞元年召五十三世孙孔治朝见命袭爵

按《元史成宗本纪》，不载　按《兖州府志》：“元贞元年，召
五十三世孙治赴阙朝见，特授中议大夫，袭封衍圣
公，给四品印。仍诏慎选师儒，训迪三氏子孙，优其秩。
大德五年，敕赐祭田五千亩。”治之全子也，以曲阜令
受封，生子思诚，罢封。

### 大德二年复免孔氏子孙合纳税粟三十三石四斗二升

按《元史成宗本纪》。不载。按《阙里志》云云。

大德四年，定“衍圣公关支四品俸禄。”

按《元史成宗本纪》。不载按《阙里志》：“四年翰林国史
院准翰林学士阎中奉牒：窃惟先圣文宣王之后，自
汉以来，袭封公侯之爵，俱有食邑。历代相仍。至唐宋
金视旧有加，各依品秩，颁支俸给。国朝有天下，累圣
崇奉。至元三十一年，今上皇帝即位，首授五十三代
孙密州知州孔治中议大夫，袭封衍圣公爵一品，散
官四品，合得俸禄，未蒙给赐。古者任官然后爵之，位
定然后禄之”，上自一品，下至司县小吏，俱有俸给。况
朝廷崇圣人之后，既已颁降宣命，独领虚名，未沾实
禄，岂称爵禄相须之义？照得前代袭封，各兼他职，视
其兼职，以为俸廪之差。今既无兼职，合视散官品秩，
照依随朝正四品例，每月帮支俸钞，俾之有爵有禄，
以奉祭祀，益见明时尊崇圣道之意。送户部照拟得
孔治乃先圣之后，钦受宣命，中议大夫，袭封衍圣公，
行使正四品印信，既是有爵，例应有禄。兹准翰林国
史院所举，比依太史院同知俸例，月支中统钞二锭，
于济宁路就便支给。本部照得我朝自定官制以来，
无封爵食邑之例。内外百官止请所受官职之俸。参
详国制，遵依前代盛典，既封孔治为衍圣公，授以四
品散官及四品印信，拟合比照随朝四品官例给俸，
实为应得。咨袭封府依上关支施行。

### 仁宗延祐元年冬十二月己亥敕中书省定议孔子五十四代孙当袭封衍圣公者以名闻

按：《元史仁宗本纪》云云。

“延祐三年以五十四代孙孔思晦袭封衍圣公”
按《元史仁宗本纪》不载。　按《兖州府志》：“延祐三年以
五十四世孙思晦为中议大夫，袭封衍圣公，赐四品
印。”思晦字明道，元孝之曾孙也。初拂生二子，元孝为
长。元孝子之厚为济宁路总管。之厚子浣为礼部尚
书，历三世不封，以让元用。元用传子至孙，而浣子思
晦举孝廉，为范阳、宁阳两学教谕，以经学著闻。至是
仁宗即位，访问孔子之后，乃知思晦为嫡长，故有是
命。思晦既封，因请“大修祖庙及加封启圣王爵”，朝廷
从之。卒赠河南江北等处行中书省参知政事，追封
鲁郡公。

延祐　年，添设“衍圣公府”官属。

按《元史仁宗本纪》不载。　按《阙里志》：“元初，衍圣公府
止设掌书一人。延祐间，始添设管勾典籍、司乐各一
员，禄视国子监，且给管勾印，掌书禄视监寺。从衍圣
公思晦之请也。”

### 英宗至治二年正月敕有司恤孔氏子孙贫乏者

按：《元史英宗本纪》云云。

### 泰定帝泰定三年升衍圣公秩三品

按《元史泰定帝本纪》。不载按《阙里志》。泰定三年山
东廉访副使王鹏南言“袭封上公而秩四品，于格弗
称。明年升嘉议大夫。诏给三品印。”〈按文宗纪至顺二年始给衍圣公三
品印志作泰定存疑〉

泰定四年春二月，进“袭封衍圣公孔思晦阶嘉议大夫。”

按《元史泰定帝本纪》云云。

### 文宗至顺二年给衍圣公三品印添设属员

按《元史文宗本纪》：“至顺二年秋七月，欧阳元言，先圣
五十四代孙袭封衍圣公，爵崇五等，秩登三品，而用
四品铜印，于爵秩不称。”诏铸从三品印给之。

按《阙里志》：“二年正月，赐袭封衍圣公。属官三员，管勾
典籍司乐各一员，掌书一名，书写一名，知印一名，奏
差一名，尼山、洙泗二处书院山长各一员。”

### 顺帝至元六年以五十五代孙孔克坚袭衍圣公给三品银印

按《元史顺帝本纪》不载。　按《阙里志》，“朝廷谓公爵与
阶，不称制，授中奉大夫。”

按《兖州府志》：“六年以五十五世孙克坚袭封衍圣公，
制授中奉大夫，易以三品银印。克坚明习礼乐，官至
集贤直学士，国子祭酒。”

### 至正八年夏四月赐衍圣公银印升秩从二品

按《元史顺帝本纪》云云。按《汪泽民传》。泽民调济宁
路兖州知州。孔子后衍圣公袭封。职三品。泽民建议。
以为宜陞其品秩。以示褒崇。廷议从之。

按《阙里志》：“八年，进衍圣公克坚中奉大夫，秩二品，改
授二品银章。”

至正十五年。冬十月庚午。以袭封衍圣公孔克坚同
知太常礼仪院事。以克坚子希学为袭封衍圣公
按《元史顺帝本纪》云云。